Հանդիպման նախօրեին «Արարատի» ավագ մարզիչ Նիկիտա Սիմոնյանը հեռուստատեսությամբ պատասխանեց մարզական մեկնաբան Գեորգի Սարկիսյանցի հարցերին: Պատասխանելով այն հարցին, թե ինչպե՞ս են արարատցիներն իրենց զգում առաջատարի դերում, Սիմոնյանը հետևյալը նշեց. «Ֆուտբոլիստներն իրենց նորմալ են զգում, իսկ ահա ֆուտբոլասերները մեծամտացել են, ինչպես երևում է ավելի ծանր են տանում հաջողությունը: Դեռ ԲԿՄԱ-ի հետ չէինք խաղացել, իսկ նրանք արդեն հարցնում էին, թե գավաթային խաղում «Զարյային» քանի գնդակի առավելությամբ պիտի հաղթենք: Ես նրանց ասում եմ, որ պետք է համբերել, նախ հարկավոր է բանակայիններին հաղթել, հետո մտածել «Զարյայի» հետ հանդիպման մասին»: